Pasiūlymas TARYBOS SPRENDIMAS dėl susitarimo su Lichtenšteino Kunigaikštyste dėl jos dalyvavimo Europos prieglobsčio paramos biuro veikloje sąlygų pasirašymo Europos Sąjungos vardu /* COM/2013/0873 final - 2013/0424 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Siekiant stiprinti valstybių narių praktinį bendradarbiavimą prieglobsčio srityje, padėti įgyvendinti bendrą Europos prieglobsčio sistemą ir teikti paramą valstybėms narėms, kurių prieglobsčio ir priėmimo sistemoms tenka ypatingas krūvis, Reglamentu (ES) Nr. 439/2010[1] įsteigtas Europos prieglobsčio paramos biuras. Reglamento 24 konstatuojamojoje dalyje numatyta: „Kad atliktų savo paskirtį, Paramos biuras turėtų būti pasirengęs bendradarbiauti su valstybėmis, sudariusiomis su Sąjunga susitarimus, kuriais remdamosi jos priėmė ir taiko šiame reglamente apibrėžtos srities Sąjungos teisę, visų pirma su Islandija, Lichtenšteinu, Norvegija ir Šveicarija.“ Šios šalys vadinamos asocijuotosiomis šalimis. Reglamento 49 straipsnio 1 dalyje teigiama: „Paramos biuras pasirengęs bendradarbiauti su Islandija, Lichtenšteinu, Norvegija ir Šveicarija, kuriems suteikiamos stebėtojų teisės. Sudaromi susitarimai, kuriais nustatomi šių valstybių dalyvavimo Paramos biuro veikloje pobūdis, mastas ir taisyklės. Be kitų nuostatų, šiuose susitarimuose numatomos nuostatos dėl dalyvavimo įgyvendinant Paramos biuro iniciatyvas, finansinių įnašų ir personalo. Tų susitarimų nuostatos dėl personalo visais atvejais turi atitikti Tarnybos nuostatus.“ Asocijuotųjų šalių dalyvavimas Paramos biuro veikloje yra ne tik logiškas, atsižvelgiant į jų dalyvavimą Dublino sistemoje, bet ir akivaizdžiai naudingas, nes padeda Paramos biurui teikti paramą, kuri visų pirma apima dalijimąsi geriausia patirtimi ir specialiosiomis žiniomis, nuolatinės ir skubios paramos teikimą, informacijos rinkimą ir analizavimą, taip pat išankstinio perspėjimo ir pasirengimo sistemą. Tuo remdamasi 2011 m. liepos 1 d. Komisija pateikė rekomendaciją Tarybai įgalioti Komisiją pradėti derybas su Islandija, Norvegija, Šveicarija ir Lichtenšteinu dėl tarptautinių susitarimų, kuriais būtų nustatytos šios nuostatos. 2012 m. sausio 27 d. Komisija gavo Tarybos įgaliojimą pradėti derybas su Islandija, Norvegija, Šveicarija ir Lichtenšteinu dėl susitarimų dėl šių šalių dalyvavimo Europos prieglobsčio paramos biuro veikloje sąlygų. Derybos vykdytos bendrai su visomis asocijuotosiomis šalimis. Įvyko keturi derybų etapai. Galutinis susitarimo su Lichtenšteinu projekto tekstas parafuotas 2013 m. birželio 28 d. Valstybės narės buvo informuojamos ir su jomis buvo konsultuojamasi atitinkamose Tarybos darbo grupėse. Sąjungai šio susitarimo teisinis pagrindas yra SESV 74 straipsnis ir 78 straipsnio 1 ir 2 dalys kartu su jos 218 straipsniu. Pridedamas pasiūlymas yra susitarimui pasirašyti reikalinga teisinė priemonė. Taryba sprendimą priims kvalifikuota balsų dauguma. 2. DERYBŲ REZULTATAI Komisija mano, kad Tarybos derybiniuose nurodymuose išdėstyti tikslai buvo pasiekti ir susitarimo projektas Sąjungai yra priimtinas. Jo galutinis turinys gali būti apibendrintas toliau. Susitarimo projekte numatomas visapusiškas Lichtenšteino dalyvavimas Paramos biuro veikloje [1 straipsnis], atstovavimas jam stebėtojo teisėmis be teisės balsuoti Paramos biuro administracinėje valdyboje [2 straipsnis], metiniai Lichtenšteino finansiniai įnašai į Paramos biuro biudžetą – metinės sumos, apskaičiuojamos pagal jo BVP, kaip visų Paramos biuro veikloje dalyvaujančių valstybių narių BVP procentinė dalis [3 straipsnis ir I priedas]. Be to, Lichtenšteinas pritarė nuostatoms dėl galimo įnašo padidinimo, jeigu padidinamas Sąjungos įnašas [3 straipsnis ir I priedas]. Be to, susitarimo projekte numatyta įsteigti komitetą, kurį sudaro Komisijos ir asocijuotųjų šalių atstovai. Siekiant veiksmingumo šis komitetas posėdžiauja kartu su atitinkamais komitetais, įsteigtais su kitomis asocijuotosiomis šalimis, dalyvaujančiomis pagal reglamento 49 straipsnio 1 dalį. Komitetas nebuvo minimas derybiniuose nurodymuose, jį įsteigti paprašė asocijuotosios šalys, kad būtų sudarytos sąlygos keistis informacija ir stebėti tinkamą susitarimo įgyvendinimą [11 straipsnis]. 3. POVEIKIS BIUDŽETUI Susitarimo projekto 3 straipsnyje ir I priede apibūdintos nuostatos, susijusios su Lichtenšteino metiniais finansiniais įnašais į Paramos biuro biudžetą ir galimu jų pakoregavimu, atsižvelgiant į I priede aprašytą padėtį. 4. IŠVADA Atsižvelgdama į išdėstytus rezultatus, Komisija siūlo Tarybai nuspręsti, kad Sąjungos vardu būtų pasirašytas Europos Sąjungos ir Lichtenšteino susitarimas dėl jo dalyvavimo Europos prieglobsčio paramos biuro veikloje sąlygų ir įgalioti Komisiją paskirti asmenį (-is), tinkamai įgaliotą (-us) pasirašyti Sąjungos vardu. 2013/0424 (NLE) Pasiūlymas TARYBOS SPRENDIMAS dėl susitarimo su Lichtenšteino Kunigaikštyste dėl jos dalyvavimo Europos prieglobsčio paramos biuro veikloje sąlygų pasirašymo Europos Sąjungos vardu EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 74 straipsnį, 78 straipsnio 1 ir 2 dalis kartu su 218 straipsnio 5 dalimi, atsižvelgdama į Europos Komisijos pasiūlymą, kadangi: (1) 2010 m. gegužės 19 d. Europos Parlamento ir Tarybos reglamento (ES) Nr. 439/2010 dėl Europos prieglobsčio paramos biuro įsteigimo[2] 49 straipsnio 1 dalyje numatyta, kad Paramos biuras pasirengęs bendradarbiauti su Islandija, Lichtenšteinu, Norvegija ir Šveicarija, kuriems suteikiamos stebėtojų teisės. Be to, sudaromi susitarimai, kuriais nustatomi šių valstybių dalyvavimo Paramos biuro veikloje pobūdis, mastas ir taisyklės; (2) 2012 m. sausio 27 d. Taryba įgaliojo Komisiją pradėti derybas su Lichtenšteinu dėl susitarimo dėl jo dalyvavimo Paramos biuro veikloje sąlygų. Derybos sėkmingai baigtos ir susitarimas parafuotas 2013 m. birželio 28 d.; (3) susitarimą Sąjungos vardu turėtų pasirašyti derybininkas, atsižvelgiant į tai, kad susitarimas bus sudarytas vėliau; (4) kaip nurodyta Reglamento (ES) Nr. 439/2010 21 konstatuojamojoje dalyje, Jungtinė Karalystė ir Airija dalyvauja priimant tą reglamentą ir jis joms privalomas. Todėl jos turėtų įgyvendinti reglamento 49 straipsnio 1 dalį dalyvaudamos priimant šį sprendimą. Todėl Jungtinė Karalystė ir Airija dalyvauja priimant šį sprendimą; (5) kaip nurodyta Reglamento (ES) Nr. 439/2010 22 konstatuojamojoje dalyje, Danija nedalyvauja priimant tą reglamentą ir jis nėra jai privalomas. Todėl Danija nedalyvauja priimant šį sprendimą, PRIĖMĖ ŠĮ SPRENDIMĄ: 1 straipsnis Suteikiami įgaliojimai Sąjungos vardu pasirašyti Europos Sąjungos ir Lichtenšteino susitarimą dėl Lichtenšteino dalyvavimo Europos prieglobsčio paramos biuro veikloje sąlygų su sąlyga, kad šis susitarimas bus sudarytas. Pasirašytino susitarimo tekstas pridedamas prie šio sprendimo. 2 straipsnis Komisija įgaliojama paskirti asmenį (-is), įgaliotą (-us) Sąjungos vardu pasirašyti susitarimą. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas PRIEDAS SUSITARIMAS Europos Sąjungos ir Lichtenšteino Kunigaikštystės susitarimas dėl Lichtenšteino Kunigaikštystės dalyvavimo Europos prieglobsčio paramos biuro veikloje sąlygų EUROPOS SĄJUNGA (toliau – ES) ir LICHTENŠTEINO KUNIGAIKŠTYSTĖ (toliau – Lichtenšteinas), atsižvelgdamos į 2010 m. gegužės 19 d. Europos Parlamento ir Tarybos reglamento (ES) Nr. 439/2010 dėl Europos prieglobsčio paramos biuro įsteigimo[3] (toliau – reglamentas) 49 straipsnio 1 dalį, kadangi: (1) reglamente nurodyta, kad tam, kad atliktų savo paskirtį, Europos prieglobsčio paramos biuras (toliau – Paramos biuras) turėtų būti pasirengęs bendradarbiauti su valstybėmis, sudariusiomis su ES susitarimus, kuriais remdamosi jos priėmė ir taiko ES teisę reglamentu reglamentuojamose srityse, visų pirma su Islandija, Lichtenšteinu, Norvegija ir Šveicarija (toliau – asocijuotosios šalys); (2) Lichtenšteinas sudarė su ES susitarimus, kuriais remdamasis jis priėmė ir taiko ES teisę reglamentu reglamentuojamose srityse, visų pirma Lichtenšteinas prisijungė prie Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą[4], SUSITARĖ: 1 straipsnis Dalyvavimo mastas Lichtenšteinas visapusiškai dalyvauja Paramos biuro veikloje ir jam gali būti skiriami reglamente apibūdinti Paramos biuro paramos veiksmai, laikantis šiame susitarime išdėstytų sąlygų. 2 straipsnis Administracinė valdyba Lichtenšteinui Paramos biuro administracinėje valdyboje atstovaujama stebėtojo teisėmis be teisės balsuoti. 3 straipsnis Finansinis įnašas 1. Lichtenšteinas prisideda prie Paramos biuro pajamų – įneša metinę sumą, apskaičiuojamą pagal jo bendrą vidaus produktą (BVP), kaip visų dalyvaujančių šalių BVP procentinę dalį, pagal I priede aprašytą formulę. 2. 1 dalyje nurodytas finansinis įnašas pradedamas skaičiuoti nuo dienos po šio susitarimo įsigaliojimo. Pirmasis finansinis įnašas proporcingai sumažinamas, atsižvelgiant į po šio susitarimo įsigaliojimo likusį laiką iki metų pabaigos. 4 straipsnis Duomenų apsauga 1. Taikydamas šį susitarimą Lichtenšteinas tvarko duomenis pagal 1995 m. spalio 24 d. Europos Parlamento ir Tarybos direktyvą 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo[5]. 2. Šio susitarimo reikmėms Paramos biuro atliekamam asmens duomenų tvarkymui taikomas 2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo[6]. 3. Lichtenšteinas laikosi Paramos biuro turimų dokumentų konfidencialumo taisyklių, kaip numatyta Administracinės valdybos darbo tvarkos taisyklėse. 5 straipsnis Teisinis statusas Paramos biuras turi juridinio asmens statusą pagal Lichtenšteino teisę ir Lichtenšteine naudojasi plačiausiu teisnumu, suteikiamu juridiniams asmenims pagal Lichtenšteino teisę. Jis gali įsigyti kilnojamojo ir nekilnojamojo turto arba juo disponuoti ir gali būti šalimi teismo procesuose. 6 straipsnis Atsakomybė Paramos biuro atsakomybę reglamentuoja reglamento 45 straipsnio 1, 3 ir 5 dalys. 7 straipsnis Teisingumo Teismas Lichtenšteinas pripažįsta Europos Sąjungos Teisingumo Teismo jurisdikciją Paramos biuro atžvilgiu, kaip numatyta reglamento 45 straipsnio 2 ir 4 dalyse. 8 straipsnis Paramos biuro darbuotojai 1. Pagal reglamento 38 straipsnio 1 dalį ir 49 straipsnio 1 dalį Paramos biuro įdarbintiems Lichtenšteino piliečiams taikomi Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos, šiems tarnybos nuostatams įgyvendinti bendrai Europos Sąjungos institucijų priimtos taisyklės ir Paramos biuro pagal reglamento 38 straipsnio 2 dalį priimtos taisyklės. 2. Nukrypstant nuo kitų Europos Sąjungos tarnautojų įdarbinimo sąlygų 12 straipsnio 2 dalies a punkto ir 82 straipsnio 3 dalies a punkto, Lichtenšteino piliečius, turinčius visas piliečių teises, pagal Paramos biuro priimtas galiojančias darbuotojų atrankos ir įdarbinimo taisykles Paramos biuro vykdomasis direktorius gali įdarbinti pagal sutartį. 3. Reglamento 38 straipsnio 4 dalis Lichtenšteino piliečiams taikoma mutatis mutandis. 4. Tačiau Lichtenšteino piliečiai negali būti skiriami į Paramos biuro vykdomojo direktoriaus pareigas. 9 straipsnis Privilegijos ir imunitetai 1. Lichtenšteinas Paramos biurui ir jo darbuotojams Protokolą dėl Europos Sąjungos privilegijų ir imunitetų[7] ir remiantis šiuo protokolu priimtas su Paramos biuro darbuotojais susijusias taisykles. 10 straipsnis Kova su sukčiavimu Su reglamento 44 straipsniu susijusios nuostatos dėl ES atliekamos Paramos biuro veikloje dalyvaujančių subjektų finansinės kontrolės Lichtenšteine išdėstytos II priede. 11 straipsnis Komitetas 1. Tinkamą susitarimo įgyvendinimą prižiūri ir atitinkamą nuolatinį informavimą bei pasikeitimą nuomonėmis šiuo tikslu užtikrina komitetas, kurį sudaro Europos Komisijos ir Lichtenšteino atstovai. Dėl praktinių priežasčių komitetas posėdžiauja kartu su atitinkamais komitetais, įsteigtais su kitomis asocijuotosiomis šalimis, dalyvaujančiomis pagal reglamento 49 straipsnio 1 dalį. Jis posėdžiauja Lichtenšteino arba Europos Komisijos prašymu. Paramos biuro administracinė valdyba informuojama apie šio komiteto veiklą. 2. Komitete dalijamasi informacija apie numatomus ES teisės aktus, kurie daro tiesioginį poveikį reglamentui, arba teisės aktus, kuriais jis iš dalies keičiamas arba kurie, kaip manoma, turės įtakos šio susitarimo 3 straipsnyje nurodytam finansiniam įnašui, ir apsikeičiama nuomonėmis šiuo klausimu. 12 straipsnis Priedai Šio susitarimo priedai yra neatskiriama susitarimo dalis. 13 straipsnis Įsigaliojimas 1. Susitariančiosios Šalys patvirtina šį susitarimą pagal savo vidaus procedūras. Jos viena kitai praneša apie šių procedūrų užbaigimą. 2. Šis susitarimas įsigalioja pirmą kito mėnesio dieną po to, kai pateikiamas paskutinis pranešimas, nurodytas 1 dalyje. 14 straipsnis Nutraukimas ir galiojimas 1. Šis susitarimas sudaromas neribotam laikui. 2. Kiekviena Susitariančioji Šalis, pasikonsultavusi su komitetu, gali denonsuoti šį susitarimą, apie tai pranešusi kitai Susitariančiajai Šaliai. Susitarimas baigiamas taikyti praėjus šešiems mėnesiams nuo tokio pranešimo dienos. 3. Šis susitarimas nutraukiamas, jeigu nutraukiamas Protokolas dėl Lichtenšteino Kunigaikštystės prisijungimo prie Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą. 4. Šis susitarimas sudaromas vienu originaliu egzemplioriumi anglų, bulgarų, čekų, danų, estų, graikų, kroatų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis. Visi tekstai yra autentiški. …………… I PRIEDAS Įnašo apskaičiavimo formulė 1. Reglamento 33 straipsnio 3 dalies d punkte apibrėžtas Lichtenšteino finansinis įnašas į Paramos biuro pajamas apskaičiuojamas kaip nurodyta toliau. Naujausi galutiniai Lichtenšteino bendrojo vidaus produkto (BVP) duomenys, turimi kiekvienų metų kovo 31 d., padalijami iš visų šalių, dalyvaujančių Paramos biuro veikloje, BVP sumos tais pačiais metais. Siekiant gauti Lichtenšteino finansinio įnašo sumą, gautas procentinis dydis taikomas patvirtintų Paramos biuro pajamų daliai, apibrėžtai reglamento 33 straipsnio 3 dalies a punkte, svarstomais metais. 2. Finansinis įnašas mokamas eurais. 3. Lichtenšteinas savo finansinį įnašą sumoka ne vėliau kaip per 45 dienas nuo debetinio dokumento gavimo. Pavėlavęs sumokėti įnašą Lichtenšteinas nuo įnašo mokėjimo dienos turės mokėti delspinigius nuo nesumokėtos sumos. Delspinigiams apskaičiuoti taikoma palūkanų norma, kurią Europos Centrinis Bankas taiko savo pagrindinėms refinansavimo operacijoms, kuri paskelbta Europos Sąjungos oficialiojo leidinio C serijoje ir kuri galiojo mėnesio, kurį sueina mokėjimo terminas, pirmą kalendorinę dieną, padidinus ją 3,5 procentinio punkto. 4. Lichtenšteino finansinis įnašas pagal šį priedą pakoreguojamas, jeigu pagal Reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002[8] 26, 27 arba 41 straipsnį padidinamas į Europos Sąjungos bendrąjį biudžetą įtrauktas Europos Sąjungos finansinis įnašas, apibrėžtas reglamento 33 straipsnio 3 dalies a punkte. Šiuo atveju skirtumas sumokamas per 45 dienas nuo debetinio dokumento gavimo. 5. Jeigu iš ES pagal reglamento 33 straipsnio 3 dalies a punktą gauti mokėjimų asignavimai, susiję su N metais, nepanaudojami iki N metų gruodžio 31 d. arba jeigu Paramos biuro N metų biudžetas sumažinamas pagal Reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002[9] 26, 27 arba 41 straipsnį, šių nepanaudotų ar sumažintų mokėjimų asignavimų dalis, atitinkanti Lichtenšteino įnašo procentinę dalį, perkeliama į N+1 metų Paramos biuro biudžetą. Lichtenšteino įnašas į N+1 metų Paramos biuro biudžetą atitinkamai sumažinamas. II PRIEDAS Paramos biuro veikloje dalyvaujančių Lichtenšteino subjektų finansinė kontrolė 1 straipsnis Tiesioginis bendravimas Paramos biuras ir Europos Komisija tiesiogiai bendrauja su visais Lichtenšteine įsikūrusiais asmenimis ar subjektais, kurie dalyvauja Paramos biuro veikloje: rangovais, Paramos biuro programų dalyviais, Paramos biuro arba ES biudžeto išmokų gavėjais ar subrangovais. Šie asmenys Europos Komisijai ir Paramos biurui gali tiesiogiai perduoti bet kokią svarbią informaciją ar dokumentus, kuriuos jie turi pateikti laikydamiesi šiame susitarime nurodytų priemonių, sudarytų sutarčių ar susitarimų ir pagal tas sutartis ar susitarimus priimtų sprendimų. 2 straipsnis Auditas 1. Pagal Reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002[10] ir 2002 m. gruodžio 23 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje,[11] ir pagal kitas šiame susitarime nurodytas priemones su Lichtenšteine įsisteigusiais paramos gavėjais sudarytose sutartyse ar susitarimuose bei priimtuose sprendimuose gali būti numatyta, kad Paramos biuro ir Europos Komisijos pareigūnai arba kiti Paramos biuro ir Europos Komisijos įgalioti asmenys bet kuriuo metu paramos gavėjų ir jų subrangovų patalpose gali atlikti mokslinį, finansinį, technologinį ar kitokį auditą. 2. Paramos biuro ir Europos Komisijos pareigūnams ir kitiems Paramos biuro ir Europos Komisijos įgaliotiems asmenims sudaromos tinkamos sąlygos patekti į patalpas, susipažinti su darbais, dokumentais ir visa reikiama informacija, įskaitant informaciją elektronine forma, kad jie galėtų tinkamai atlikti tokį auditą. Tokia prieigos teisė aiškiai nurodoma sutartyse ar susitarimuose, sudarytuose šiame susitarime nurodytoms priemonėms įgyvendinti. 3. Europos Audito Rūmai turi tokias pat teises kaip ir Europos Komisija. 4. Auditas gali būti atliekamas penkerius metus po to, kai šis susitarimas nustos galiojęs, arba laikantis sutartyse, susitarimuose ar priimtuose sprendimuose numatytų terminų. 5. Lichtenšteino nacionalinei audito tarnybai iš anksto pranešama apie Lichtenšteino teritorijoje planuojamą atlikti auditą. Toks informavimas nėra teisinė sąlyga auditui vykdyti. 3 straipsnis Patikrinimai vietoje 1. Pagal šį susitarimą Europos Komisijai (OLAF) suteikiami įgaliojimai Lichtenšteino teritorijoje atlikti patikrinimus vietoje, laikantis Tarybos reglamente (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų[12] nustatytų sąlygų ir tvarkos. 2. Europos Komisija, rengdamasi atlikti ir atlikdama patikrinimus vietoje, glaudžiai bendradarbiauja su Lichtenšteino nacionaline audito tarnyba ar kitomis Lichtenšteino nacionalinės audito tarnybos paskirtomis kompetentingomis Lichtenšteino institucijomis, kurioms tinkamu laiku pranešama apie patikrinimų objektą, tikslą bei teisinį pagrindą, kad jos galėtų suteikti visą reikiamą pagalbą. Tuo tikslu kompetentingų Lichtenšteino institucijų pareigūnai gali dalyvauti vietoje atliekamuose patikrinimuose. 3. Jei suinteresuotos Lichtenšteino institucijos to pageidauja, Europos Komisija vietoje atliekamus patikrinimus gali vykdyti drauge su tomis institucijomis. 4. Jei dalyvaujantieji programoje nesutinka, kad būtų atliktas patikrinimas vietoje, Lichtenšteino institucijos, laikydamosi nacionalinių taisyklių, suteikia Europos Komisijos inspektoriams reikalingą pagalbą, kad šie galėtų įvykdyti savo pareigą ir atlikti patikrinimą vietoje. 5. Europos Komisija kuo greičiau praneša Lichtenšteino nacionalinei audito tarnybai apie bet kokį faktą ar įtarimą, susijusį su pažeidimu, apie kurį ji sužinojo atlikdama patikrinimą vietoje. Bet kuriuo atveju apie tokių patikrinimų rezultatus Europos Komisija privalo pranešti minėtai institucijai. 4 straipsnis Informavimas ir konsultacijos 1. Kad šis priedas būtų tinkamai įgyvendintas, kompetentingos Lichtenšteino ir ES institucijos reguliariai keičiasi informacija ir vienos iš Susitariančiųjų Šalių prašymu rengia konsultacijas. 2. Kompetentingos Lichtenšteino institucijos nedelsdamos praneša Paramos biurui ir Europos Komisijai apie bet kokį jų pastebėtą faktą ar įtarimą, susijusį su sutarčių ar susitarimų, sudarytų taikant šiame susitarime nurodytas priemones, sudarymo ar vykdymo pažeidimus. 5 straipsnis Konfidencialumas Informacija, kuri buvo perduota ar gauta remiantis šiuo priedu, nepriklausomai nuo to, kokia forma ji buvo perduota ar gauta, saugoma kaip profesinė paslaptis; ji saugoma kaip analogiška informacija pagal Lichtenšteino teisę ir atitinkamas ES institucijoms taikomas nuostatas. Tokia informacija teikiama tik tiems asmenims, kuriems ją reikia žinoti vykdant pareigas ES institucijose, valstybėse narėse ar Lichtenšteine, ir gali būti panaudota tik veiksmingos Susitariančiųjų Šalių finansinių interesų apsaugos tikslais. 6 straipsnis Administracinės priemonės ir nuobaudos Nepažeisdami Lichtenšteino baudžiamosios teisės taikymo principų, Paramos biuras arba Europos Komisija gali taikyti administracines priemones ir nuobaudas pagal Reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002, Komisijos deleguotąjį reglamentą (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių[13] ir Tarybos reglamentą (EB, Euratomas) Nr. 2988/95 dėl Europos Bendrijų finansinių interesų apsaugos[14]. 7 straipsnis Išieškojimas ir vykdymas Pagal šį susitarimą Paramos biuro arba Europos Komisijos priimti sprendimai dėl asmenų, išskyrus valstybes, finansinės prievolės vykdomi Lichtenšteine. Vykdomąjį raštą, patikrinusi tik akto autentiškumą, išduoda Lichtenšteino vyriausybės paskirta institucija, kuri apie tai praneša Paramos biurui arba Europos Komisijai. Vykdymas užtikrinamas pagal Lichtenšteine galiojančią tvarką. Ar vykdymo sprendimas teisėtas kontroliuoja Europos Sąjungos Teisingumo Teismas. Europos Sąjungos Teisingumo Teismo sprendimai, priimti pagal nuostatą dėl arbitražo, vykdomi tokiomis pačiomis sąlygomis. [1] 2010 m. gegužės 19 d. Europos Parlamento ir Tarybos reglamentas (ES) Nr. 439/2010 dėl Europos prieglobsčio paramos biuro įsteigimo (OL L 132, 2010 5 29, p. 11). [2] OL L 132, 2010 5 29, p. 11. [3] OL L 132, 2010 5 29, p. 11. [4] OL L 160, 2011 6 18, p. 39. [5] OL L 281, 1995 11 23, p. 31. [6] OL L 8, 2011 1 12, p. 1. [7] OL C 83, 2010 3 30, p. 266. [8] OL L 298, 2012 10 26, p. 1. [9] OL L 298, 2012 10 26, p. 1. [10] OL L 298, 2012 10 26, p. 1. [11] OL L 181, 2008 7 10, p. 23. [12] OL L 292, 1996 11 15, p. 2. [13] OL L 362, 2012 12 31, p. 1. [14] OL L 312, 1995 12 23, p. 1.